En 25-årig mand blev set løbe nær Avedøre Station, kort inden han blev dræbt med skud i Brøndby Strand.

Det oplyser Københavns Vestegns Politi nu i forbindelse med sagen, hvor offeret blev fundet af en hundelufter om morgenen lørdag 16. november.

- Vi har ikke lagt os fast på noget motiv eller hvilken retning, efterforskningen skal gå i. Vi er ude med den brede pensel. Og derfor er vi afhængige af, at der er folk, der henvender sig, siger politikommissær Ole Nielsen.

Nu ønsker politiet at tale med vidner, der fredag 15. november om aftenen bemærkede manden i Avedøre nær Tybjergparken i Brøndby Strand, hvor han blev fundet dræbt.

- Vi kun fået meget få henvendelser i sagen, konstaterer Ole Nielsen.

Læs også : Politiet efterforsker Brøndby Strand-dødsfald som skuddrab

Dræbt af skud i parkområde

Manden ankom med en taxa til Avedøre Station cirka klokken 19.45. Derefter løb han gennem stationshallen, og han løb også, da han fortsatte til venstre ad en sti mod kanalen.

- Har man set noget mistænkeligt fredag aften, fordi man enten er kommet med toget eller har været i området, hvor den 25-årige har gået, så hører vi det gerne, siger Ole Nielsen.

Den 25-årige kan være gået langs med åen eller være blevet hentet på en knallert, fortæller politikommissæren.

- Så lufter man hund i området og har set noget, så er det bare med at kontakte os.

Sporet tabt i et halvt døgn

Formentlig fortsatte den 25-årige forbi et voldterræn og over motorvejen til det område i Tybjergparken, hvor han næste morgen blev fundet dræbt.

- Vi taber sporet af ham fra fredag aften klokken 19.46 til han bliver fundet klokken 07.17 lørdag morgen.

- Vores bedste bud er, at han er blevet dræbt fredag aften og at findestedet også er gerningsstedet, siger Ole Nielsen.

Kendt af politiet i forvejen

Offeret havde et mellemøstligt udseende. Han var kraftigt bygget og havde i øvrigt er stort fuldskæg. Han var iført en grå hættetrøje og havde hætten trukket op over hovedet.

Desuden var han iført sorte sko og grå joggingbukser.

Politiet oplyser, at den 25-årige mand kommer fra i Taastrup og er kendt af politiet for småkriminalitet.

På nuværende tidspunkt kan politiet ikke sige noget om, hvorvid skuddrabet menes at være banderelateret.